karamar Hukumar Gwiwa ta tallafa wa ‘yan kasuwa da jami’an tsa
karamar Hukumar Gwiwa ta tallafa wa ‘yan kasuwa da jami’an tsaro
By umar akilu majeri, Dutse | Publish Date: Jun 16 2018 11:26AM
karamar Hukumar Gwiwa da ke Jihar Jigawa ta raba wa kananan ‘yan kasuwa tallafin kudi naira miliyan biyu da nufin habaka harkokin kasuwanci a yankin.
Shugaban karamar Hukumar ta Gwiwa Abdullahi Idris Daurawa ya sanar da jaridar aminiya hakan jim kadan bayan kammalla rabon kudaden ga ‘yan kasuwa a harabar sakatariyar karamar hukumar ta Gwiwa a ranar talatar da ta gabata.
Shugaban karamar Hukumar ta Gwiwa Malam Abdullahi Idris Daurawa ya ci gaba da cewa hakan na daga cikin burin wannan gwamnatin na taimaka wa ‘yan kasuwa manya da kanana.
‘Yan kasuwa sun sami damar habaka tattalin arzikinsu kuma su zama masu dogaro da kansu, sannan ya ce sama da ‘yan kasuwa 200 ne suka amfana da shirin.
Don haka Daurawa ya bukaci wadanda suka amfana da tallafin da su yi amfani da wannan damar wajen habaka tattalin arzikinsu da ma na yankin karamar Hukumar Gwiwa baki daya.
A wata sabuwa kuma, karamar hukumar ta saya motar sintiri kirar hilud ta bai wa jami’an tsaro da ke aiki a karamar hukumar a kokarin karamar hukumar na inganta harkokin tsaro.
Daurawa ya ci gaba da cewa karamar hukumar ta saya baburan hawa guda biyar ta ba wa Hukumar tsaron cikin gida SS da ‘yan sanda da jami’an shigi da fice da ‘yan kato da gora da jami’an hukumar tsaron farin kaya wato cibil defense domin su ci gaba da gudanar da aikinsu cikin hanzari.
Dayake mika mabudan baburan da na motar ga jami’an tsaron, Shugaban karamar Hukumar ya bukaci jami’an tsaron da su yi amfani da ababan hawan ta hanyar da ya kamata wajen inganta aikinsu na tabbatar da tsaro a yankin na karamar Hukumar Gwiwa.